b"\n_START_ARTICLE_\nVolant en llibertat\n_START_SECTION_\nArgument\n_START_PARAGRAPH_\nLa hist\xc3\xb2ria comen\xc3\xa7a quan Amy Alden (Anna Paquin), una noia de 13 anys, queda ferida en un accident de cotxe en el qual la seva mare perd la vida. El seu pare, Thomas Alden (Jeff Daniels), viatja a Nova Zelanda a buscar-la i dur-la al Canad\xc3\xa0 on ell viu. L\xc3\xb2gicament, Amy encara es troba en estat de xoc despr\xc3\xa9s de la mort de la seva mare i l'adaptaci\xc3\xb3 a la seva nova vida amb el seu pare li resulta dif\xc3\xadcil. Al cap i a la fi, ella i el seu pare no s'havien vist des que l'Amy havia marxat a Nova Zelanda amb la seva mare quan tenia tres anys. Tot i aix\xc3\xad, malgrat les excentricitats del seu pare, que \xc3\xa9s inventor i naturista, i la conviv\xc3\xa8ncia amb Susan (Dana Delany), la seva xicota, Amy, a poc a poc, va descobrint i estimant la granja on viuen._NEWLINE_De cop, un dia unes grues apareixen als terrenys que hi ha al costat de la casa del pare de l'Amy i comencen a excavar i destruir la zona, que havia estat un refugi d'oques salvatges. L'Amy s'hi acosta per investigar i, per casualitat, troba un niu ple d'ous que alguna oca ha hagut d'abandonar fugint dels constructors. L'Amy els agafa i els incuba amb la calor d'una llum el\xc3\xa8ctrica en un antic calaix que es troba en el graner. Quan torna de l'escola per comprovar els ous, es troba que aquests s'han obert i n'han sortit les cries. I, com que l'Amy \xc3\xa9s el primer \xc3\xa9sser viu que veuen, la prenen per la seva mare i, per tant, des d'aquest moment la segueixen a tot arreu._NEWLINE_En Thomas consulta a un guardabosc la manera d'alimentar i cuidar les oques. Per\xc3\xb2, el que no sap \xc3\xa9s que al Canad\xc3\xa0, una de les responsabilitats dels guardaboscos \xc3\xa9s tallar les ales a totes les aus migrat\xc3\xb2ries dom\xc3\xa8stiques perqu\xc3\xa8 aix\xc3\xad, no puguin volar i no siguin un perill ni per elles mateixes ni per a les persones. Aix\xc3\xb2 no obstant, tant l'Amy com el seu pare s'oposen a tallar les ales a les seves cries i fan fora de la seva propietat al guardabosc._NEWLINE_A mesura que les oques van creixent es fa cada cop m\xc3\xa9s obvi per a en Thomas, l'Amy i els seus amics que els ocells han d'aprendre a emigrar per evitar que acabin perduts o ferits pels cotxes o cables el\xc3\xa8ctrics. Per tal de trobar un lloc on les seves oques puguin emigrar per passar l'hivern, el germ\xc3\xa0 de Thomas, en David (Terry Kiney), va a visitar un vell amic que es dedica a l'ornitologia. Aquest li explica que hi ha uns terrenys a Carolina del Nord que fins llavors havien estat guardats per les aus satvatges per\xc3\xb2, que davant la inexist\xc3\xa8ncia d'ocells en aquest santuari, els inversors tindrien dret a construir en el parc a partir del primer de Novembre d'aquell any._NEWLINE_En David i en Thomas estan d'acord que aquells terrenys s\xc3\xb3n el que les oques de l'Amy necessiten i en Thomas proposa guiar amb ultralleugers a les oques fins a Carolina del Nord. En un primer moment, els seus intents per aconseguir que les oques segueixin el seu ultralleuger no funcionen. Ans al contrari, les oques es queden al costat de l'Amy a terra ferma. L'experiment per\xc3\xb2, comen\xc3\xa7a a tenir \xc3\xa8xit quan \xc3\xa9s l'Amy la que condueix l'ultralleuger. Amb l'objectiu d'ensenyar a les seves oques unes rutes migrat\xc3\xb2ries del Canad\xc3\xa0 al sud dels Estats Units, en Thomas i l'Amy s'entrenen amb les aus que hauran de volar durant m\xc3\xa9s de cinc hores di\xc3\xa0ries durant el viatge._NEWLINE_Tot va segons el pla. Malauradament, la nit abans de comen\xc3\xa7ar el viatge al sud, el guardabosc segresta les oques. En Thomas, el seu germ\xc3\xa0 i un amic com\xc3\xba, en Barry (Holter Graham), decideixen alliberar-les i comen\xc3\xa7ar el viatge migratori de seguida. Aix\xc3\xad, mentre en David i en Barry aconsegueixen obrir les g\xc3\xa0bies de l'oficina del guardabosc i alliberar les aus, en Thomas i l'Amy volen sobre elles per tal de fer que aquestes els segueixen en la seva ruta cap a Carolina del Nord. D'aquesta manera, travessen la frontera i el llac Ont\xc3\xa0rio i decideixen passar la nit en uns terrenys prop del llac. El que semblava una simple pista d'aterratge des de l'ultralleuger per\xc3\xb2, acaba sent una base militar americana que entra en situaci\xc3\xb3 d'alerta quan els ultralleugers s\xc3\xb3n detectats pels seus radars. Afortunadament, l'incident no passa a ser res m\xc3\xa9s que una tendra not\xc3\xadcia que els periodistes que es troben a la base militar aprofiten per gravar, convertint a l'Amy i al seu pare en herois nacionals. De fet, durant el seu viatge al llarg dels Estats Units es troben amb diverses mostres de suport i, fins i tot, s'allotgen a la casa d'una fervent defensora de les aus._NEWLINE_Nom\xc3\xa9s \xc3\xa9s q\xc3\xbcesti\xc3\xb3 de temps que el grup arribi al parc natural. Una gentada de defensors dels animals i naturistes els hi esperen. Just per\xc3\xb2, quan estan a punt d'arribar als aiguamolls, l'ultralleuger d'en Thomas cau en picat i aquest es trenca l'espatlla. L'ultralleuger queda inservible i la ruta nom\xc3\xa9s la pot acabar l'Amy sola. Amb les pr\xc3\xa8vies indicacions del seu pare, l'Amy repr\xc3\xa8n el vol mentre en Thomas aconsegueix que una furgoneta l'acompanyi al lloc de trobada. \xc3\x89s precisament aquest un dels moments m\xc3\xa9s emotius de la pel\xc2\xb7l\xc3\xadcula quan Amy, sola amb les seves aus, viatja al llarg de la costa dels Estats Units per conduir-les, en l'\xc3\xbaltim tros de la migraci\xc3\xb3, al seu dest\xc3\xad._NEWLINE_Al cap de poc temps, un nen avisa als manifestants de l'arribada de l'Amy. De darrere d'una duna, enmig del silenci que ha corpr\xc3\xa8s la manifestaci\xc3\xb3, apareix l'ultralleuger de l'Amy seguida per les seves oques. Una clamor entusiasmada s'enlaire d'entre el p\xc3\xbablic mentre l'Amy aterra el seu ultralleuger i les oques descendeixen sobre un llac de la seva nova llar._NEWLINE_L'ep\xc3\xadleg addicional a la pel\xc2\xb7l\xc3\xadcula tanca la hist\xc3\xb2ria amb el retorn complet de les oques d'Amy a la seva granja el seg\xc3\xbcent estiu.\n_START_SECTION_\nProducci\xc3\xb3\n_START_PARAGRAPH_\nL'experi\xc3\xa8ncia de Bill Lishman, anomenada Operaci\xc3\xb3 Migraci\xc3\xb3 i recollida en el seu llibre Father Goose: One Man, a Gaggle of Geese, and Their Real Life Incredible Journey South, va servir de base per al gui\xc3\xb3 de la pel\xc2\xb7l\xc3\xadcula. Per aquesta ra\xc3\xb3, Lishman va treballar amb l'equip t\xc3\xa8cnic de la producci\xc3\xb3 tant com a assessor com a pilot d'ultralleugers. De fet, per donar m\xc3\xa9s veracitat a la hist\xc3\xb2ria, les escenes de vol s\xc3\xb3n reals i per a elles es van haver de buscar pilots que poguessin doblar als actors. Aix\xc3\xad, Lishman i David Woodhouse van pilotar els ultralleugers representant a Jeff Daniels, i Jack Sanderson i Joseph Duff van doblar a Anna Paquin. Tamb\xc3\xa9 el conegut pilot Michael Robertson va volar per la pel\xc2\xb7l\xc3\xadcula._NEWLINE_El viatge migratori va durar quatre dies durant els quals es van conduir a les oques canadenques des del Llac Ont\xc3\xa0rio, sobre els Apalatxes, passant per Pennsilv\xc3\xa0nia, Maryland, i finalment arribant a les costes de Virg\xc3\xadnia. Malgrat tot, la major part d'aquestes imatges es van rodar a Port Perry i al Sandbanks Provincial Park d'Ont\xc3\xa0rio (Canad\xc3\xa0). A m\xc3\xa9s, cal afegir que les altres localitzacions del rodatge van ser Toronto (Ont\xc3\xa0rio) i Baltimore (Maryland).\n_START_SECTION_\nPremis\n_START_PARAGRAPH_\nLa tendra hist\xc3\xb2ria d'Amy i les seves oques va tenir un important reconeixement nacional i internacional. Aix\xc3\xad, va ser considerada per l'Associaci\xc3\xb3 de Cr\xc3\xadtics Cinematogr\xc3\xa0fics com la millor pel\xc2\xb7l\xc3\xadcula familiar del 1997 i Anna Paquin va guanyar diversos premis com a millor actriu per a la seva interpretaci\xc3\xb3. Aix\xc3\xb2 no obstant, de tots els \xc3\xa8xits que va obtenir, el m\xc3\xa9s destacat va ser la nominaci\xc3\xb3 de Caleb Deschanel a l'Oscar per a la millor fotografia. Encara que no en va sortir guanyador, la nominaci\xc3\xb3 va significar l'agra\xc3\xafment pel dur treball cinematogr\xc3\xa0fic que es va haver de dur a terme durant la seva producci\xc3\xb3."